b'\n_START_ARTICLE_\nEstonian Cell\n_START_PARAGRAPH_\nEstonian Cell AS on haavapuitmassi tootmisele spetsialiseerunud ettev\xc3\xb5te Eestis. See on \xc3\xbcks kahest tselluloosi t\xc3\xb6\xc3\xb6tlemisega tegelevast suurettev\xc3\xb5test Baltikumis Kehra tselluloositehase k\xc3\xb5rval._NEWLINE_Tehase ehitus Kundas algas 2004. aastal ja tootmistegevusega alustati aprillis 2006. Tehase rajamise maksumus oli 153 miljonit eurot, mis tegi sellest \xc3\xbche suurima v\xc3\xa4lisinvesteeringu Eestisse. J\xc3\xa4rgneva 13 aasta jooksul investeeriti lisaks 50 miljonit eurot. Sealhulgas investeeriti n\xc3\xa4iteks 2019. aastal 20 miljonit tehase uuendamisse ja veepuhastusjaama t\xc3\xa4iendamisse._NEWLINE_Lisaks haavapuitmassile toodetakse ettev\xc3\xb5ttes ka biogaasi. Tegemist on Eesti suurima biogaasi tootja ja tarbijaga. Kavas on biogaasi toodangu mahu kasvatamine ja selle m\xc3\xbc\xc3\xbcmine gaasiv\xc3\xb5rku._NEWLINE_Estonian Cell kuulub Eesti suurimate t\xc3\xb6\xc3\xb6stusettev\xc3\xb5tete sekka. 2014. aastal oli ettev\xc3\xb5tte k\xc3\xa4ive 69,13 miljonit eurot, millega see paigutus k\xc3\xa4ibe suuruselt 100. ettev\xc3\xb5tteks riigis. 2017. aastal oli ettev\xc3\xb5tte m\xc3\xbc\xc3\xbcgitulu 80,7 miljonit ja 2018. aastal 90,5 miljonit eurot._NEWLINE_Ettev\xc3\xb5ttes t\xc3\xb6\xc3\xb6tas 2015. aasta seisuga 85 inimest ja see on tootmisvaldkonna ettev\xc3\xb5tete seas \xc3\xbcks Eesti parimaid palgamaksjaid._NEWLINE_Tegemist on \xc3\xbche Eesti suurema elektritarbijaga. Estonian Cell kasutab enam kui 2% Eestis tarbitud elektrienergiast ning energiakulude osa tootmiskuludes \xc3\xbcletab 20 protsenti. Seep\xc3\xa4rast on ettev\xc3\xb5te v\xc3\xa4ga tundlik elektrihinna muutuste suhtes. Samuti on muret tuntud CO\xe2\x82\x82 kvoodi p\xc3\xa4rast. _NEWLINE_Ettev\xc3\xb5te kasutab \xc3\xa4ra umbes poole Eestis langetatud haabadest ning suudab seejuures kasutada ka madalama kvaliteediga puitu, mis ei sobi saematerjaliks. Osa toorainest tuuakse sisse ka L\xc3\xa4tist. Kogu toodang l\xc3\xa4heb ekspordiks ja seda m\xc3\xbc\xc3\xbcaks enam kui 30 riigi paberit\xc3\xb6\xc3\xb6stustele._NEWLINE_Aktsiaseltsi juhivad Siiri Lahe ja Lauri Raid. Ettev\xc3\xb5tte ainuomanik on Heinzel Holding GmbH.'